Rumelís

Os rumelís (en turco Balkan Türkleri) son os turcos musulmans que habitan en os Balcans y que en a suya mayor parte emigroron t'Anatolia cuan l'Imperio Otomán y o gubierno d'os Chóvens Turcos perdeban o control d'a parte europea d'o suyo antigo territorio. A mes d'os turcos rumelís que encara bi ha en a Turquía Europea, tamién bi n'ha en Tracia occidental (Grecia), en Rumanía, Bulgaria y Macedonya d'o Norte.

 Historia 
Os otomans fan acto de presencia en Europa en 1354, cuan o fillo d'Osmán desembarca en Europa y prene Gallipoli y Tracia oriental. Murad I continó a obra d'o suyo padre en os Balcans con a ocupación de Bulgaria y Serbia, vencendo decisivament en a Batalla de Kosovo en 1389.

Parte d'os rumelís no descienden de turcos que emigroron enta os Balcans. Huei encara bi ha poblacions musulmanas que mantenioron a suya luenga eslava u rumana, como ye o caso d'os pomacos u os meglenovlacos. En os tiempos de l'Imperio Otomán poblacions como ixas se convertiban en turcas cuan deixaban de charrar a suya luenga y preneban o turco.

En o sieglo XIX, cuan países como Serbia, Grecia, Albania, Bulgaria u Rumanía obtenioron a independencia uns 4.500.000 turcos rumelís emigroron t'Anatolia. Yeran a mayor parte d'os turcos que i heba en ixos países y recibioron tierras en Anatolia. Os rumelís contribuyoron a la colonización agricola en zonas a on bi heba un nomadismo tradicional. Mustafá Kemal Atatürk estió un turco rumelí naixiu de Tesalonica.

Dimpués d'una guerra entre Turquía y Grecia, por o tractau de Lausana de 1923, 400.000 rumelís de Grecia fuoron forachitaus ta Turquía fueras d'os rumelís de Tracia Occidental en pagas por a expulsión de 1.650.000 griegos de Turquía fueras d'os griegos d'Estambul.

 Bibliografía 
 Amiram Gonen: Diccionario de los pueblos del mundo. 1996. Anaya & Mario Muchnik.

Categoría:Pueblos turquicos
Categoría:Etnias de Turquía
Categoría:Etnias de Grecia
Categoría:Etnias de Rumanía
Categoría:Etnias de Bulgaria
Categoría:Etnias de Macedonya d'o Norte